ກອງປະຊຸມຜັນຂະຫຍາຍເນື້ອໃນຈິດໃຈຂອງກອງປະຊຸມວຽກງານກວດກາທົ່ວປະເທດ ປະຈຳປີ 2016
ກອງປະຊຸມຜັນຂະຫຍາຍເນື້ອໃນຈິດໃຈຂອງກອງປະຊຸມວຽກງານກວດກາ ປະຈຳປີ 2016 ໄດ້ເປີດຂຶ້ນໃນຕອນເຊົ້າຂອງວັນທີ 28 ມີນາ 2017 ໂດຍການເປັນປະທານຂອງ ສະຫາຍ ນາງ ວິໄລຄຳ ໂພສາລາດ ປະທານກວດກາພັກກະຊວງ, ຮອງລັດຖະມົນຕີກະຊວງ ຍທຂ, ບັນດາສະຫາຍຄະນະພັກກະຊວງ, ທີ່ປຶກສາລັດຖະມົນຕີ, ຄະນະກວດກາພັກກະຊວງ, ບັນດາສະຫາຍເລຂາ, ຮອງເລຂາ, ກຳມະການຄະນະພັກຮາກຖານ ແລະ ເລຂາ, ຮອງເລຂາ ໜ່ວຍພັກທີ່ຂື້ນກັບຄະນະພັກຮາກຖານ; ບັນດາສະຫາຍເລຂາ, ຮອງເລຂາ, ກຳມະການໜ່ວຍພັກຮາກຖານ, ບັນດາຄະນະອຳນວຍການລັດວິສາຫະກິດອ້ອມຂ້າງກະຊວງ; ປະທານ, ຮອງປະທານ, ເລຂາ, ຮອງເລຂາ ພ້ອມດ້ວຍຄະນະຂອງສາມອົງການຈັດຕັ້ງມະຫາຊົນຂັ້ນກະຊວງ ທີຮັບຜິດຊອບວຽກກວດກາ ກໍ່ໃຫ້ກຽດເຂົ້າຮ່ວມ.
ກອງປະຊຸມຜັນຂະຫຍາຍເນື້ອໃນຈິດໃຈຂອງກອງປະຊຸມວຽກງານກວດກາ ປະຈຳປີ 2016 ໃນຄັ້ງນີ້ແມ່ນເພື່ອຕີລາຄາຄືນການເຄື່ອນໄຫວວຽກງານກວດກາ, ການຈັດຕັ້ງປະຕິບັດວຽກງານຕິດຕາມກວດກາ ໃນໄລຍະ 1 ປີຜ່ານມາ ແລະ ທິດທາງແຜນການເຄື່ອນໄຫວວຽກງານກວດກາ ປີ 2017, ຊຶ່ງຄະນະພັກ-ຄະນະນຳກະຊວງ ຍທຂ ໄດ້ສືບຕໍ່ຊີ້ນຳໆພາໃນການຈັດຕັ້ງຜັນຂະຫຍາຍແນວທາງນະໂຍບາຍຂອງພັກທີ່ກຳນົດໄວ້ໃນມະຕິກອງປະຊຸມໃຫຍ່ຄັ້ງທີ X ຂອງພັກ ກໍ່ຄືມະຕິກອງປະຊຸມໃຫຍ່ຄັ້ງທີ IV ຂອງອົງຄະນະພັກກະຊວງ ແລະ ແຜນພັດທະນາເສດທະກິດ-ສັງຄົມ ຂະແໜງ ໂຍທາທິການ ແລະ ຂົນສົ່ງ, ຊຶ່ງສະແດງອອກການກໍ່ສ້າງພື້ນຖານໂຄງລ່າງ, ການຄຸ້ມຄອງ ແລະ ການບໍລິຫານທາງດ້ານ ໂຍທາທິການ ແລະ ຂົນສົ່ງ ໄດ້ຮັບການປັບປຸງດີຂື້ນ ແລະ ກ້າວສູ່ຄວາມທັນໄໝສະດວກວ່ອງໄວເປັນກ້າວໆ, ປະຊາຊົນໄດ້ຊົມໃຊ້ຢ່າງກ້ວາງຂວາງ, ຖັນແຖວພະນັກງານ-ສະມາຊິກພັກກໍ່ໄດ້ຮັບການບຳລຸງ ແລະ ກໍ່ສ້າງທາງດ້ານແນວຄິດ-ການເມືອງ, ການຈັດຕັ້ງ ແລະ ທາງດ້ານແບບແຜນວິທີເຮັດວຽກ.
ຄືດັ່ງທີ່ໄດ້ຮູ້ນຳກັນແລ້ວວ່າ: ຖ້າບໍ່ມີການກວດກາກໍ່ໝາຍຄວາມວ່າບໍ່ມີການນຳພາ ສະນັ້ນວຽກງານກວດກາແມ່ນຫຼັກການສຳຄັນເປັນສ່ວນປະກອບທີ່ບໍ່ສາມາດຕັດແຍກອອກຈາກການນຳພາໄດ້ເພາະມັນເປັນພາລະບົດບາດຕົ້ນຕໍແຫ່ງການນຳພາຂອງພັກ ໃນເງື່ອນໄຂປະຈຸບັນ ການກວດກາຍິ່ງມີບົດບາດສຳຄັນ ຊ່ວຍໃຫ້ຮູ້ໄດ້ປະກົດການຫຍໍ້ທໍ້ຕ່າງໆທີ່ເກີດ ແລະ ຊອກເຫັນມາດຕະການເພື່ອປັບປຸງແກ້ໄຂ ໃຫ້ທັນສະພາບການ ແລະ ແກ້ໄຂໄດ້ແຕ່ຫົວທີ. ກອງປະຊຸມຜັນຂະຫຍາຍເນື້ອໃນຈິດໃຈຂອງກອງປະຊຸມວຽກງານກວດກາ ປະຈຳປີ 2016 ເພື່ອພ້ອມກັນສັງເກດຕີລາຄາ ສະພາບການຈັດຕັ້ງປະຕິບັດວຽກງານກວດກາພັກ-ລັດ ໃນຕະຫຼອດໄລຍະປີ 1 ຜ່ານມາ ແລະ ທິດທາງແຜນການໃນສົກປີ 2017 ເພື່ອຊອກເຫັນດ້ານດີດ້ານອ່ອນເພື່ອປັບປຸງແກ້ໄຂ ແລະ ຖອດຖອນບົດຮຽນກ່ຽວກັບທິດທາງ ຄາດໝາຍສູ້ຊົນ ມາດຕະການແກ້ໄຂ ແນ່ໃສ່ສົ່ງເສີມວຽກງານຕິດຕາມກວດກາໃນໄລຍະໃໝ່ຂອງ ກະຊວງ ໂຍທາທິການ ແລະຂົນສົ່ງ ໃຫ້ເປັນໜ້າທີ່ຮັບຜິດຊອບຂອງຄະນະພັກ, ຄະນະນຳ, ຕະນະກວດກາແຕ່ລະຂັ້ນ ແລະ ກາຍເປັນໜ້າທີ່ຮັບຜິດຊອບສະເພາະຂອງ ສະມາຊິກພັກ, ພະນັກງານ-ລັດຖະກອນ, ພ້ອມກັນນັ້ນກອງປະຊຸມ ຍັງຈະໄດ້ຮັບຟັງການເລົ່າມູນເຊື້ອວັນສ້າງຕັ້ງອົງການກວດກາພັກ-ລັດ ຄົບຮອບ 35 ປີ, ບົດສະຫຼຸບການເຄື່ອນໄຫວວຽກງານກວດກາ ປີ 2016 ແລະ ທິດທາງແຜນການຂອງຄະນະກວດກາສູນກາງພັກ ປີ 2017 ແລະ ເຊື່ອມຊຶມບົດໂອ້ລົມຂອງ ສະຫາຍ ປອ ບຸນທອງ ຈິດມະນີ ກໍາມະການກົມການເມືອງສູນກາງພັກ, ເລຂາທິການສູນກາງພັກ, ຮອງນາຍົກລັດຖະມົນຕີ, ປະທານຄະນະກວດກາສູນກາງພັກ, ປະທານອົງການກວດກາລັດຖະບານ, ຫົວໜ້າອົງການຕ້ານການສໍ້ລາດບັງຫຼວງຂັ້ນສູນກາງ ຕໍ່ກອງປະຊຸມວຽກງານກວດກາ ທົ່ວປະເທດ ປະຈຳປີ 2016; ມະຕິ ວ່າດ້ວຍການແກ້ໄຂພະຍາດອາດຍາສິດ, ສະກັດກັ້ນ ແລະ ການສໍ້ລາບັງຫຼວງ ສະບັບເລກທີ 022/ຄບສພ, ລົງວັນທີ 13 ມັງກອນ 2016 ແລະ ມະຕິຕົກລົງຂອງກົມການເມືອງສູນກາງພັກ ວ່າດ້ວຍການຈັດຕັ້ງ ແລະ ການເຄື່ອນໄຫວ ຂອງຄະນະກວດກາສູນກາງພັກ ສະບັບເລກທີ 021/ກມສພ, ລົງວັນທີ 27 ທັນວາ 2016.